
                                           PARLAMENTUL ROMÂNIEI

                                              CAMERA DEPUTAŢILOR
	         COMISIA JURIDICĂ, 
DE DISCIPLINĂ ŞI IMUNITĂŢI                           
	                           Bucureşti 30.05.2011      

                           Pl.x 281/2011                    

	
	


                                                              AVIZ
asupra propunerii legislative privind modificarea Codului fiscal
        În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind modificarea Codului fiscal, trimisă cu adresa nr. Pl.x 281 din 9 mai 2011 şi înregistrată cu nr. 31/436  din 12 mai 2011.
       Conform dispoziţiilor art.75 alin.(1) din Constituţia României, republicată şi ale art. 92 alin.(9) pct.1 din Regulamentul Camerei Deputaţilor, republicat, Camera Deputaţilor este Cameră decizională.
      Senatul a respins iniţiativa legislativă în şedinţa din 4 mai 2011.

      Iniţiativa legislativă are ca obiect de reglementare modificarea părţii introductive a alin. (21) al art. 140 din Legea nr. 571/2003 privind Codul fiscal, cu modificările şi completările ulterioare, în sensul stabilirii taxei pe valoarea adăugată, pentru livrarea alimentelor de baza si a locuinţelor sociale, la 12 %.
      Membrii comisiei au examinat propunerea legislativă supusă avizării, expunerea de motive, avizul favorabil al Consiliului Legislativ nr. 1560 din 15 decembrie 2010 şi punctul de vedere al Guvernului, transmis cu adresa nr. 89 din 14 ianuarie 2011, prin care nu susţine adoptarea acestei iniţiative legislative.
      În urma dezbaterilor, Comisia juridică, de disciplină şi imunităţi a hotărât, cu majoritatea de voturi, avizarea negativă a iniţiativei legislative, întrucât creşterea TVA aplicabilă vânzării de locuinţe, parte a politicii sociale, de la 5% la 12 %, ar avea un impact social negativ, în actualul context economic, iar diminuarea TVA aplicabilă pentru livrarea de alimente de bază, de la 24% la 12%, ar genera o influenţă bugetară negativă. De asemenea, nu sunt prevăzute mijloacele necesare pentru acoperirea minusului de venituri  la bugetul de stat, creat ca urmare a aplicării măsurilor propuse, conform art. 15 alin. (1) din Legea nr. 500/2002 privind finanţele publice, cu modificările şi completările ulterioare.   

    În raport cu obiectul şi conţinutul reglementării, propunerea legislativă face parte din categoria legilor ordinare.      
          PREŞEDINTE,                                                                              SECRETAR,
                 Daniel BUDA                                                                      Gabriel ANDRONACHE
Consilier, Ciprian Bucur

